На основу члана 25. став 1. Закона о царинској служби („Службени гласник РС”, бр. 95/18 и 144/20), на предлог директора Управе царина,

Министар финансија доноси

**ПРАВИЛНИК**

**о службеним легитимацијама царинских службеника**

**1. Уводне одредбе**

Члан 1.

Овим правилником прописује се изглед и садржина службене легитимације царинског службеника, као и начин њеног издавања и вођења евиденција.

Члан 2.

Службена легитимација служи за идентификацију и доказивање својства царинског службеника и за приступ информационим системима Управе царина.

**2. Садржина и изглед**

Члан 3.

Службена легитимација царинских службеника је бесконтактна HF RFID NFC картица са чипом, правоугаоног облика, димензија 85,60 mm x 53,98 mm x 0,76 mm, са заобљеним ивицама, израђена од ПВЦ материјала.

Службена легитимација израђује се као:

1) Службена легитимација царинских службеника (Образац 1.);

2) Службена легитимација царинских службеника са овлашћењем за ношење и употребу службеног оружја (Образац 2.);

3) Службена легитимација царинских службеника Одељења за унутрашњу контролу (Образац 3.);

4) Службена легитимација царинских службеника Одељења за унутрашњу контролу са овлашћењем за ношење и употребу службеног оружја (Образац 4.).

Обрасци из става 2. овог члана одштампани су уз овај правилник и чине његов саставни део.

Члан 4.

На предњој страни, службена легитимација садржи:

1) у горњем левом углу – текст (исписан белим великим словима) „РЕПУБЛИКА СРБИЈА” (у фонту величине 7,6 pt), испод тога – текст (исписан белим словима) „Министарство финансија” (у фонту величине 6,7 pt), испод тог текста – текст (исписан белим великим словима) „УПРАВА ЦАРИНА” (у фонту величине 5 pt), испод тога – текст (исписан жутим великим словима): ,,СЛУЖБЕНА ЛЕГИТИМАЦИЈА” (у фонту величине 6,8 pt);

2) у горњем десном углу, знак Управе царинa у висини од 13,5 mm;

3) испод текста „СЛУЖБЕНА ЛЕГИТИМАЦИЈА” на средини, место за фотографију у боји, димензија 25 mm x30 mm са оквиром од 1 mm, а испод фотографије на средини место елипсастог облика са позадином тамно плаве боје у које се (жутим великим словима) уписује име и презиме царинског службеника (у фонту величине 11 pt);

4) грб Републике Србије у висини од 25 mm који преклапа доњи десни угао фотографије и део презимена у горњем десном делу;

5) испод места за име и презиме царинског службеника, на средини место елипсастог облика, позадине светло плаве боје, са текстом (исписаним црним великим словима) „ЦАРИНСКИ СЛУЖБЕНИК” (у фонту величине 6 pt);

6) испод текста „ЦАРИНСКИ СЛУЖБЕНИК” са леве стране, у првом реду текст (исписан црним великим словима, у фонту величине 7 pt) „ИД:”, са местом за уписивање идентификационог броја, који се састоји од пет цифара и означава лични идентификациони број царинског службеника, а испод њега текст (исписан црним великим словима у фонту величине 7 pt) „ДАТУМ:”, са местом за уписивање датума издавања службене легитимације, а са десне стране „QR КОД” висине 8,8 mm у прелазу по вертикали из плаве ка црној боји, који садржи електронску адресу Управе царина www.carina.rs.

На Службеној легитимацији царинских службеника Одељења за унутрашњу контролу, поред садржине из става 1. овог члана, испод речи: „ЦАРИНСКИ СЛУЖБЕНИК”, на елипсастој подлози жуте боје, налази се текст (исписан црвеним великим словима) „УНУТРАШЊА КОНТРОЛА” (у фонту величине 6 pt).

Предња страна службене легитимације има тонску подлогу у бојама заставе Републике Србије. Већински горњи део, до места за упис имена и презимена, је тамне и светле црвене боје у облику заобљеног троугла иза фотографије, уз смену плаве и беле боје. На самом дну, са леве стране је плави троугао, а са десне, иза „QR КОДА” је црвени и плави троугао кога пресеца црвена заобљена линија троугластог облика.

На полеђини, службена легитимација садржи:

1) у горњем делу на врху у средини знак Управе царина у висини од 15,2 mm, а испод тога у средини текст (исписан тамно плавим великим словима): „РЕПУБЛИКА СРБИЈА” (у фонту величине 8 pt), испод тога – текст (исписан тамно плавим словима) „Министарство финансија” (у фонту величине 8 pt);

2) испод текста „Министарство финансија” на средини обрасца, место елипсастог облика, позадине тамно плаве боје са текстом (исписаним жутим великим словима) „СЛУЖБЕНА ЛЕГИТИМАЦИЈА” (у фонту величине 6 pt);

3) испод текста „СЛУЖБЕНА ЛЕГИТИМАЦИЈА” на средини обрасца, текст (исписан црним словима) „Ималац ове легитимације овлашћен је да у обављању послова свог радног места предузима службене радње и мере прописане Царинским законом, Законом о царинској служби и другим прописима” (у фонту величине 6 pt);

4) у доњем делу на средини „QR КОД” висине 11,2 mm који садржи електронску адресу Управе царина испод кога је исписана електронска адреса Управе царина www.carina.rs (у фонту величине 6 pt);

5) у дну доњег дела, на средини, текст (исписан црним словима): „Датум издавања” (у фонту величине 6 pt), са местом за уписивање датума издавања службене легитимације царинском службенику.

На Службеној легитимацији царинских службеника са овлашћењем за ношење и употребу службеног оружја, поред садржине из става 4. овог члана, испод текста „СЛУЖБЕНА ЛЕГИТИМАЦИЈА”, налази се текст (исписан црним словима) „Ималац ове легитимације има право и обавезу да носи службено оружје, а може га употребити под условима и на начин које је прописао министар” (у фонту величине 6 pt).

Подлога полеђине у горњем левом углу има троугао тамне и светле црвене боје, а испод њих заобљени троугао плаве боје који пресеца црвена заобљена линија троугластог облика. Са десне горње стране се налази плави троугао кога пресеца црвена заобљена линија троугластог облика. У доњем десном углу налази се је троугао црвене боје, плава површина и црвена заобљена линија троугластог облика која их пресеца.

Члан 5.

Службена легитимација на RFID картици садржи идентификационе податке: име и презиме царинског службеника, ИД број царинског службеника, шифру и назив организационе јединице, назив радног места, ЈМБГ царинског службеника, врсту радног односа, задужења: службено возило и ТАГ уређај, картица за гориво, службени телефон, СИМ картица, друге податке из радног односа и серијски број картице UID који чини десет цифара.

**3. Начин издавања и евидентирања**

Члан 6.

Захтев за издавање службене легитимације подноси помоћник директора сектора, руководилац организационе јединице ван сектора и управник царинарнице, за царинске службенике запослене у организационим јединицама којима руководе.

Захтев из става 1. садржи име и презиме, ЈМБГ царинског службеника, ИД број царинског службеника, назив организационе јединице и радно место царинског службеника, датум подношења захтева и потпис подносиоца захтева.

Захтев за издавање службене легитимације подноси се, уз дигиталну фотографију у одговарајућем формату, преко организационе јединице надлежне за кадровске послове, Сектору за људске ресурсе и опште послове Управе царина.

Сектор за финансијске, инвестиционе и правне послове Управе царина врши набавку службених легитимација.

Члан 7.

Сектор за људске ресурсе и опште послове Управе царина води и ажурира базу података и евиденцију о издатим службеним легитимацијама.

Сектор за информационе и комуникационе технологије Управе царина обезбеђује услове и пружа техничку подршку за несметано функционисање базе података и евиденције о издатим службеним легитимацијама.

Члан 8.

Ако се царински службеник задужен службеним оружјем, распореди односно премести са радног места са овлашћењем за ношење и употребу оружја, на радно место без тих овлашћења, или ако се царински службеник са радног места у Одељењу за унутрашњу контролу распореди односно премести на радно место ван те организационе јединице, дужан је да раздужи службену легитимацију, у ком случају му се издаје нова.

Члан 9.

Задужење, враћање, раздужење и пријава нестанка службене легитимације обавља се у надлежној организационој јединици за кадровске послове, на одговарајућем реверсу, повратници и пријави нестанка, који се израђују у два примерка, од којих је:

1) први примерак – за царинског службеника;

2) други примерак – за персонални досије царинског службеника.

Ако царински службеник изгуби или на други начин остане без службене легитимације, дужан је да о томе одмах обавести непосредног руководиоца, који о томе, без одлагања преко надлежне организационе јединице за кадровске послове, обавештава Сектор за људске ресурсе и опште послове.

Изгубљене или на други начин нестале службене легитимације, Министарство финансија – Управа царина оглашава неважећим у „Службеном гласнику Републике Србије”.

Члан 10.

У случају оштећења службене легитимације издаје се дупликат са истим ИД бројем.

У случају битне промене лика или промене имена и презимена царинског службеника издаје се нова службена легитимација са истим ИД бројем.

У случају губитка службене легитимације, односно промене ИД броја, ИД број се брише из активне евиденције, а евидентира се у пасивној евиденцији, додељује се нови и издаје се нова службена легитимација.

Оштећене службене легитимације и враћене, а претходно оглашене неважећим, достављају се Сектору за људске ресурсе и опште послове, ради уништавања.

Враћене службене легитимације уништавају се перфорирањем, на начин да се и чип механички уништи.

Члан 11.

Царински службеник је обавезан да врати службену легитимацију:

1) ако му престане радни однос;

2) ако је распоређен на послове за чије обављање је прописан другачији образац службене легитимације;

3) ако је премештен на радно место намештеника;

4) за време мировања права и обавеза из радног односа;

5) за време привременог удаљења са рада (суспензија);

6) у случају оштећења службене легитимације;

7) у случају промене ИД броја.

Службене легитимације које су привремено враћене (мировање права и обавеза из радног односа, привремено удаљење) чувају се у Сектору за људске ресурсе и опште послове.

Члан 12.

Царински службеник службену легитимацију задужује потписивањем Реверса (Образац 5.), у случају да остане без службене легитимације о томе подноси Пријаву нестанка (Образац 6.), а службену легитимацију враћа уз Повратницу (Образац 7.).

Обрасци из става 1. овог члана одштампани су уз овај правилник и чине његов саставни део.

**4. Прелазне и завршне одредбе**

Члан 13.

Службена легитимација издата до дана ступања на снагу овог правилника важи и користи се сагласно овом правилнику до издавања службене легитимације у складу са овим правилником, а најдуже шест месеци од дана ступања на снагу овог правилника.

Члан 14.

Ступањем на снагу овог правилника престаје да важи Правилник о поступку издавања службене легитимације царинским службеницима („Службени гласник РС”, бр. 67/19 и 91/24).

Члан 15.

Овај правилник ступа на снагу осмог дана од дана објављивања у „Службеном гласнику Републике Србије”.

Број 3639637/2025

У Београду, 23. септембра 2025. године

Министар,

**Синиша Мали,** с.р.













